pythainlp/thaigov-v2-corpus-22032023 huggingface dataset:
วันศุกร์ที่ 17 ธันวาคม 2564
นายชยธรรม์ พรหมศร ปลัดกระทรวงคมนาคม กล่าวถ้อยแถลงในนามประเทศ (Country Statement) สำหรับการประชุมระดับรัฐมนตรีด้านการขนส่งเอสแคป ครั้งที่ 4
เมื่อวันที่ 16 ธันวาคม 2564 ณ ห้องราชดำเนิน กระทรวงคมนาคม
นายชยธรรม์ พรหมศร ปลัดกระทรวงคมนาคมได้นำเสนอข้อมูลเชิงนโยบายของประเทศสมาชิกเอสแคปด้านการพัฒนาข้อริเริ่มด้านการขนส่งที่ยั่งยืนในภูมิภาคเอเชียและแปซิฟิก เสริมสร้างความเข้มแข็งด้านความร่วมมือในระดับภูมิภาค โดยกล่าวถึงประเด็นการดำเนินการของไทยเพื่อมุ่งสู่การขนส่งที่ยั่งยืนและมีความสอดคล้องกับร่างแผนปฏิบัติการระดับภูมิภาค ค.ศ. 2022 - 2026 ซึ่งจะรับรองแผนระหว่างการประชุมระดับรัฐมนตรีฯ ในวันที่ 17 ธันวาคม 2564 และนำเสนอเกี่ยวกับยุทธศาสตร์การพัฒนาระบบขนส่งของประเทศไทยระยะยาวเพื่อการพัฒนาด้านการขนส่งที่มีประสิทธิภาพ เป็นมิตรต่อสิ่งแวดล้อมและปลอดภัย นโยบายการส่งเสริมการใช้ยานยนต์ไฟฟ้า การพัฒนาความเชื่อมโยงระดับภูมิภาคผ่านโครงการ MR-MAP การพัฒนาการขนส่งภายในเมืองผ่านแผนการพัฒนาระบบการขนส่งมวลชนสาธารณะในเขตกรุงเทพและปริมณฑล ภายในปี 2573 และการออกแบบโครงสร้างพื้นฐานที่รองรับความต้องการของประชาชนทุกกลุ่ม ทั้งนี้ ได้เน้นย้ำต่อที่ประชุมว่าการบรรลุเป้าหมายการพัฒนาที่ยั่งยืน ค.ศ. 2030 จำเป็นต้องอาศัยความร่วมมือจากภาคส่วนต่าง ๆ ที่เกี่ยวข้องซึ่งประเทศไทยยินดีสนับสนุนการดำเนินการตามร่างแผนปฏิบัติการระดับภูมิภาคฯ ค.ศ. 2022 - 2066 ของเอสแคป เพื่อมุ่งสู่การพัฒนาระบบการขนส่งที่ยั่งยืนต่อไป ทั้งนี้ การประชุมระดับรัฐมนตรีด้านการขนส่งเอสแคป ครั้งที่ 4 (Ministerial Conference on Transport, Fourth Session) จัดขึ้นระหว่างวันที่ 14 - 17 ธันวาคม 2564 โดยแบ่งการประชุมออกเป็น 2 ระดับ ได้แก่ การประชุมเจ้าหน้าที่ระดับสูง ระหว่างวันที่ 14 - 15 ธันวาคม 2564 และการประชุมระดับรัฐมนตรี ระหว่างวันที่ 14 - 17 ธันวาคม 2564 จัดขึ้นเพื่อหารือเชิงยุทธศาสตร์ระหว่างประเทศสมาชิกเอสแคปในการพัฒนาโครงการด้านการขนส่งที่ยั่งยืนในภูมิภาคเอเชียและแปซิฟิกเพื่อเสริมสร้างความเข้มแข็งของความร่วมมือระดับภูมิภาค โดยมี นายศักดิ์สยาม ชิดชอบ รัฐมนตรีว่าการกระทรวงคมนาคม ทำหน้าที่หัวหน้าคณะผู้แทนไทยในการประชุมระดับรัฐมนตรี ร่วมด้วย นายชยธรรม์ พรหมศร ปลัดกระทรวงคมนาคม และผู้แทนจากกรมเจ้าท่า กรมการขนส่งทางบก กรมทางหลวง กรมทางหลวงชนบท สำนักงานนโยบายและแผนการขนส่งและจราจร กรมการขนส่งทางราง การรถไฟแห่งประเทศไทย และกองการต่างประเทศ สำนักงานปลัดกระทรวงคมนาคม เข้าร่วมประชุมฯ
วันพฤหัสบดีที่ 29 กรกฎาคม 2564
นายกฯ พบเอกอัครราชทูตเนเธอร์แลนด์ เน้นย้ำความร่วมมือด้านการฟื้นฟูภายหลังโรคโควิด-19 และการพัฒนาอย่างยั่งยืน
นายกฯ พบเอกอัครราชทูตเนเธอร์แลนด์ เน้นย้ำความร่วมมือด้านการฟื้นฟูภายหลังโรคโควิด-19 และการพัฒนาอย่างยั่งยืน
วันนี้ (29 กรกฎาคม 2564) เวลา 13.30 น. ณ ห้องสีงาช้าง ตึกไทยคู่ฟ้า ทำเนียบรัฐบาล นายเกส ปีเตอร์ ราเดอ (H.E. Mr. Kees Pieter Rade) เอกอัครราชทูตราชอาณาจักรเนเธอร์แลนด์ประจำประเทศไทย เข้าเยี่ยมคารวะ พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลางโหม ในโอกาสพ้นจากหน้าที่ โดยนายอนุชา บูรพชัยศรี โฆษกประจำสำนักนายกรัฐมนตรี เผยสาระสำคัญของการหารือ ดังนี้
นายกรัฐมนตรีกล่าวชื่นชมบทบาทของเอกอัครราชทูตเนเธอร์แลนด์ฯ ที่ได้ปฏิบัติงานอย่างแข็งขันตลอด 3 ปี ที่ผ่านมา ได้ผลักดันความร่วมมือระหว่างไทย-เนเธอร์แลนด์อย่างรอบด้าน โดยเฉพาะในด้านสิ่งแวดล้อม และการเปลี่ยนแปลงสภาพภูมิอากาศ จนนำไปสู่การลงนามความตกลงด้านการบริหารจัดการน้ำระหว่างไทยกับเนเธอร์แลนด์ พร้อมอวยพรให้มีความสุขในวัยเกษียณ และหวังว่าจะยังคงผลักดันความร่วมมือระหว่างกันต่อไปหากมีโอกาส
ด้านเอกอัครราชทูตเนเธอร์แลนด์ฯ ยินดีที่ได้ดำรงตำแหน่งในไทย ซึ่งตลอดระยะเวลาการดำรงตำแหน่งเป็นช่วงเวลาที่น่าประทับใจ ได้รับการสนับสนุนและความร่วมมือจากรัฐบาลและกระทรวงการต่างประเทศตลอดระยะเวลาที่ดำรงตำแหน่ง ทั้งนี้ ไทยและเนเธอร์แลนด์มีความสัมพันธ์อันดีต่อกันมายาวนาน มีการแลกเปลี่ยนการเยือนอย่างสม่ำเสมอ และมีความร่วมมือใกล้ชิดในหลากหลายด้าน เนเธอร์แลนด์ยินดีร่วมมือกับไทยขยายความร่วมมือในสาขาที่สร้างผลประโยชน์ร่วมกันได้มากขึ้น อาทิ ด้านเทคโนโลยีการบริหารจัดการน้ำ การเปลี่ยนแปลงสภาพภูมิอากาศ การพัฒนาอย่างยั่งยืน และสิ่งแวดล้อม
นายกรัฐมนตรีและเอกอัครราชทูตเนเธอร์แลนด์ฯ เห็นพ้องว่า ปัญหาการแพร่ระบาดของโรคโควิด-19 สร้างผลกระทบอย่างมากต่อทั้งสองประเทศ จึงควรแสวงหาความร่วมมือในการบริหารจัดการวัคซีน และการฟื้นฟูหลังโรคโควิด-19 ร่วมกัน ซึ่งในโอกาสนี้ ทั้งสองฝ่ายได้หารือแลกเปลี่ยนความคิดเห็นด้านการบริหารจัดการเพื่อควบคุมสถานการณ์การแพร่ระบาดของโรค การบริหารจัดการด้านการให้บริการวัคซีนแก่ประชาชน ซึ่งเอกอัครราชทูตเนเธอร์แลนด์ฯ เชื่อมั่นในการทำงานของรัฐบาล พร้อมหวังว่าไทยจะประสบความสำเร็จในการจัดการปัญหาโรคโควิด-19 โดยเนเธอร์แลนด์พร้อมให้ความร่วมมือและแลกเปลี่ยนข้อมูลในด้านการบริหารจัดการวัคซีนกับไทย
สำหรับความร่วมมือด้านเศรษฐกิจ ทั้งสองฝ่ายยินดีที่ไทยและเนเธอร์แลนด์เป็นคู่ค้าที่สำคัญของกันและกัน โดยเนเธอร์แลนด์ลงทุนในไทยมากเป็นอันดับที่ 1 ในกลุ่มสหภาพยุโรป โดยเฉพาะโครงการลงทุนในเขตพัฒนาพิเศษภาคตะวันออก (EEC) ในขณะที่ไทยก็ลงทุนในเนเธอร์แลนด์มากเป็นอันดับที่ 1 ในกลุ่มสหภาพยุโรปเช่นกัน นายกรัฐมนตรีกล่าวเชิญชวนให้เนเธอร์แลนด์เพิ่มการลงทุนใน EEC ในอุตสาหกรรมเป้าหมายที่เนเธอร์แลนด์มีศักยภาพ อาทิ อุตสาหกรรมการเกษตรและเทคโนโลยีชีวภาพ โลจิสติกส์ การบิน การต่อเรือ และอิเล็กทรอนิกส์อัจฉริยะ พร้อมเสนอให้ทั้งสองฝ่ายแลกเปลี่ยนเรียนรู้ประสบการณ์ด้านเศรษฐกิจหมุนเวียนและการพัฒนาที่ยั่งยืน รวมทั้งโมเดลเศรษฐกิจชีวภาพ-เศรษฐกิจหมุนเวียน-เศรษฐกิจสีเขียว (BCG) โดยเอกอัครราชทูตเนเธอร์แลนด์ฯ ชื่นชมแนวนโยบายของไทย และพร้อมร่วมมือกับไทยในเรื่องการพัฒนาที่ยั่งยืน และเศรษฐกิจสีเขียว ที่สอดคล้องกับการรับมือกับการเปลี่ยนแปลงสภาพภูมิอากาศ
นอกจากนี้ ทั้งสองฝ่ายพร้อมขยายความร่วมมือในกรอบไทย เนเธอร์แลนด์ และอาเซียน โดยเนเธอร์แลนด์ชื่นชมบทบาทของไทยในภูมิภาค และบทบาทของอาเซียนในภูมิภาคอินโดแปซิฟิก ทั้งสองฝ่ายหวังว่าไทย เนเธอร์แลนด์ และอาเซียน จะสามารถสร้างความร่วมมือที่สร้างสรรค์และเอื้อประโยชน์ต่อกันต่อไป
วันจันทร์ที่ 3 มกราคม 2565
บขส. ตรวจความเรียบร้อยในการอำนวยความสะดวก ประชาชนเดินทางกลับเข้ากรุงเทพฯ หลังเทศกาลปีใหม่ 2565
สอบถามข้อมูลการเดินทางเพิ่มเติมโทร Call Center 1490 เรียก บขส. ตลอด 24 ชั่วโมง
วันนี้ (3 ม.ค. 65) เวลาประมาณ 05.30 น. นายสัญลักข์ ปัญวัฒนลิขิต กรรมการผู้จัดการใหญ่ บริษัท ขนส่ง จำกัด (บขส.) กระทรวงคมนาคม ลงพื้นที่ตรวจความเรียบร้อยในการอำนวยความสะดวกประชาชนเดินทางกลับเข้ากรุงเทพฯ หลังช่วงเทศกาลปีใหม่ 2565 ณ บริเวณชานชาลาขาเข้าสถานีขนส่งผู้โดยสารกรุงเทพฯ (จตุจักร) หรือหมอชิต 2 พบว่า การเดินทางเป็นไปด้วยความเรียบร้อย มีผู้โดยสารรอรถแท็กซี่หนาแน่นเป็นบางช่วง แต่ก็สามารถระบายผู้โดยสารได้รวดเร็ว ทำให้ไม่เกิดความแออัด ทั้งนี้จากข้อมูลการเดินรถในเที่ยวกลับ ของวันที่ 2 มกราคม 2565 มีผู้โดยสารเดินทาง จำนวน 33,143 คน ได้จัดรถโดยสาร (รถ บขส. รถร่วม รถตู้) ให้บริการ จำนวน 3,305 เที่ยว ส่วนเที่ยวไป มีผู้โดยสารเดินทาง จำนวน 22,440 คน ได้จัดรถโดยสารให้บริการ จำนวน 2,650 เที่ยว ซึ่งเป็นไปตามที่คาดการณ์ไว้ อย่างไรก็ดี บขส. ได้รับความร่วมมือ จากองค์การขนส่งมวลชนกรุงเทพ (ขสมก.) ในการจัดรถโดยสารมารับผู้โดยสาร บริเวณชานชาลาขาเข้า สถานีขนส่งฯ หมอชิต 2 ไปยังสถานีรถไฟฟ้า BTS และอนุสาวรีย์ฯ เพื่ออำนวยความสะดวกและระบายผู้โดยสารออกจากบริเวณดังกล่าว รวมทั้งขอบคุณทาง สวพ.91 และ จส.100 ที่ได้ช่วยประชาสัมพันธ์แจ้งข่าวให้รถแท็กซี่เข้ามารับผู้โดยสารด้วย
กรรมการผู้จัดการใหญ่ บขส. กล่าวด้วยว่า ในส่วนความปลอดภัย ได้กำชับให้ตรวจสภาพความพร้อมของรถโดยสารและ พนักงานขับรถ บขส. และรถร่วมฯ ก่อนปล่อยรถโดยสาร ออกจากสถานีขนส่งฯ และให้ปฏิบัติตามมาตรการป้องกันและควบคุมการแพร่ระบาดของโรคติดเชื้อไวรัส COVID-19 ของสาธารณสุขอย่างเคร่งครัด รวมทั้งได้ประสานขอความร่วมมือไปยังกรมควบคุมโรค เพิ่มจุดตรวจคัดกรอง COVID-19 บริเวณชานชาลาขาเข้า เพื่ออำนวยความสะดวกให้แก่ผู้โดยสารที่ประสงค์จะตรวจหาเชื้อCOVID-19 ทั้งนี้ ขอความร่วมมือผู้โดยสาร สวมหน้ากากอนามัยหรือหน้ากากผ้า ขณะใช้บริการที่สถานีขนส่ง และบนรถโดยสารตลอดการเดินทาง รวมทั้งให้ลงทะเบียนผ่านแอปพลิเคชันไทยชนะหรือแพลตฟอร์มไทยชนะทุกครั้งที่ใช้บริการรถโดยสารสาธารณะและที่สถานีขนส่งผู้โดยสาร สอบถามข้อมูลการเดินทางเพิ่มเติมโทร Call Center 1490 เรียก บขส. ตลอด 24 ชั่วโมง
วันจันทร์ที่ 5 กรกฎาคม 2564
ศบค. เตรียมผ่อนคลายโครงการก่อสร้าง - เคลื่อนย้ายแรงงาน ใน กทม. และปริมณฑล
....
จากข้อกำหนด ฉบับที่ 25 ที่มีคำสั่งปิดสถานที่ก่อสร้างขนาดใหญ่ และสถานที่พักอาศัยชั่วคราวของแรงงานก่อสร้าง รวมถึงห้ามการเดินทาง/เคลื่อนย้ายแรงงานอย่างน้อย 30 วัน เพื่อควบคุมการแพร่ระบาดของโรคโควิด-19
.
ล่าสุด ศบค. ได้เห็นชอบแนวทางการผ่อนคลายมาตรการสำหรับโครงการก่อสร้างที่มีความจำเป็นและการเคลื่อนย้ายแรงงานที่มีเหตุผลทางด้านสาธารณสุข
.
การก่อสร้างบางประเภท :
• การก่อสร้างที่อาจเสียหายเชิงวิศวกรรมถ้าปล่อยไว้นาน เช่น ก่อสร้างใต้ดินที่มีความลึก
• การก่อสร้างโครงสร้างชั่วคราว เช่น นั่งร้าน แบบรอเทปูน
• การก่อสร้างด้านจราจร เช่น ไฟสัญญาณ แผ่นเหล็กปิดงานบนผิวจราจร
• การก่อสร้างที่เกี่ยวข้องกับการควบคุมโรคโควิด-19 เช่น รพ.สนาม
การเคลื่อนย้ายแรงงาน :
• การเคลื่อนย้ายแรงงานเพื่อควบคุมโรคโควิด ทั้งในเขตและข้ามเขตจังหวัด เช่น การรักษา การตรวจสุขภาพ การฉีดวัคซีน
.
ขั้นตอนต่อไปกระทรวงมหาดไทย และ กทม. จะกำหนดแนวทางอนุญาตตามความจำเป็นและเหมาะสม พร้อมกับประกาศให้ประชาชนทราบ
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันพุธที่ 27 เมษายน 2565
ดีอีเอส ติวเข้มหลักสูตร “สร้างผู้นำการเปลี่ยนแปลงสู่สังคมที่ไม่ทนต่อการทุจริต”
ดีอีเอส ติวเข้มหลักสูตร “สร้างผู้นำการเปลี่ยนแปลงสู่สังคมที่ไม่ทนต่อการทุจริต”
เมื่อเร็วๆ นี้ พ.ต.อ. อัครพล บุณโยปัษฎัมภ์ กล่าวเปิดโครงการฝึกอบรม หลักสูตร “สร้างผู้นำการเปลี่ยนแปลงสู่สังคมที่ไม่ทนต่อการทุจริต” ของสำนักงานปลัดกระทรวงดิจิทัลเพื่อเศรษฐกิจและสังคม ประจำปีงบประมาณ พ.ศ.2565 ในรูปแบบการฝึกอบรมออนไลน์ผ่านโปรแกรม Cisco Webex Meetings ซึ่งจัดต่อเนื่องมาตั้งแต่ปี 2563 เพื่อพัฒนาทรัพยากรบุคคล ได้มีความรู้ ความเข้าใจ และมีทัศนคติที่ถูกต้องเกี่ยวกับการคิดแยกแยะผลประโยชน์ส่วนตนกับผลประโยชน์ส่วนรวม เกิดความอายและความไม่ทนต่อการทุจริต ที่อาจเกิดขึ้น
โดย ผู้ช่วยปลัดกระทรวงดิจิทัลเพื่อเศรษฐกิจและสังคม เน้นย้ำว่าการผลักดันหลักสูตรต้านทุจริตศึกษาไปสู่การปฏิบัติ ตามที่สำนักงาน ป.ป.ช. ขอความร่วมมือ นั้น เป็นเรื่องที่สำคัญ และหน่วยงานที่เกี่ยวข้องจะต้องมีความเข้าใจเกี่ยวกับการแยกระหว่างผลประโยชน์ส่วนตนและผลประโยชน์ส่วนรวม มีจิตพอเพียงต้านทุจริต ละอายและเกรงกลัวที่จะไม่ทุจริต และไม่ทนต่อการทุจริตทุกรูปแบบ เชื่อว่าการอบรมในครั้งนี้ จะเป็นการปลูกฝังวัฒนธรรมในการต่อต้านการทุจริต ซึ่งสิ่งเหล่านี้ บุคลากรของรัฐและทุกภาคส่วนต้องเข้ามามีส่วนร่วมและผลักดันให้เกิดเป็นรูปธรรมต่อไป ดังนั้น การฝึกอบรมฯ ครั้งนี้ จะเกิดประโยชน์อย่างยิ่ง หากผู้เข้ารับการฝึกอบรม นำความรู้ความเข้าใจ ไปปฏิบัติและถ่ายทอดภายในกลุ่มงาน ก่อให้เกิดความร่วมมือร่วมใจในการต่อต้านการทุจริต จนนำไปสู่วัฒนธรรมที่ไม่ทนต่อการทุจริตภายในสำนักงานปลัดกระทรวงดิจิทัลเพื่อเศรษฐกิจและสังคม
********************
วันเสาร์ที่ 28 สิงหาคม 2564
โฆษกรัฐบาลวอนม็อบ อย่าทำผิดกฏหมาย ชี้เรียกร้องประชาธิปไตยแต่ต้องยึดหลักกฎหมาย หวั่นรวมตัวจำนวนมากเสี่ยงแพร่ระบาดโควิด-19 ย้ำ นายกฯ พร้อมแจงศึกซักฟอกทุกข้อกล่าวหา
โฆษกรัฐบาลวอนม็อบ อย่าทำผิดกฏหมาย ชี้เรียกร้องประชาธิปไตยแต่ต้องยึดหลักกฎหมาย หวั่นรวมตัวจำนวนมากเสี่ยงแพร่ระบาดโควิด-19 ย้ำ นายกฯ พร้อมแจงศึกซักฟอกทุกข้อกล่าวหา
วันนี้ 28 ส.ค. 64 นายธนกร วังบุญคงชนะ โฆษกประจำสำนักนายกรัฐมนตรี กล่าวถึงกรณีที่นายณัฐวุฒิ ใสยเกื้อ แกนนำเครือข่ายไล่ประยุทธ์ (อ.ห.ต.) เตรียมจัดกิจกรรมชุมนุมใหญ่ “Car Mob – Call Out” ในวันอาทิตย์ที่ 29 สิงหาคมว่า ขณะนี้อยู่ระหว่างการบริหารราชการด้วย พ.ร.ก.ฉุกเฉินฯ เพื่อควบคุมและป้องกันการแพร่ระบาดของโควิด-19 การรวมกลุ่มกันของคนจำนวนมากถือว่าเป็นการละเมิด พ.ร.ก.ฉุกเฉินฯ ซึ่งจะมีความผิดทางอาญา โทษจำคุกไม่เกิน 2 ปี หรือปรับไม่เกิน 40,000 บาท หรือทั้งจำทั้งปรับ เพราะมีความเสี่ยงต่อการแพร่ระบาดของโควิด-19 ด้วย จึงอยากฝากไปยังกลุ่มผู้ชุมนุมว่าไม่อยากให้ทำผิดกฎหมาย รวมทั้งไม่ละเมิดสิทธิผู้อื่น โดยเฉพาะประชาชนส่วนใหญ่ที่ใช้รถ ใช้ถนน และการจราจรต่าง ๆ ทั้งนี้ ในระหว่างวันที่ 31 สิงหาคม – 2 กันยายน 2564 นี้ จะมีการเปิดอภิปรายทั่วไปเพื่อลงมติไม่ไว้วางใจรัฐมนตรีเป็นรายบุคคล ในการประชุมสภาผู้แทนราษฎร ซึ่งผู้ชุมนุมหรือผู้ที่เห็นต่างทางการเมือง สามารถนำเสนอความคิดเห็นต่าง ๆ ผ่านผู้แทนราษฎร เพื่อสอบถามนายกรัฐมนตรี หรือรัฐมนตรี เกี่ยวกับการดำเนินงานของรัฐบาลได้ตามวิถีประชาธิปไตยสากล
นายธนกร กล่าวอีกว่า พล.อ.ประยุทธ์ จันทร์โอชา นายกรัฐมนตรี และรัฐมนตรีว่าการกระทรวงกลาโหม มีความห่วงใยต่อการชุมนุมในแต่ละครั้ง โดยเฉพาะความปลอดภัยทั้งของผู้ชุมนุมและเจ้าหน้าที่ ซึ่งอาจกลายเป็นคลัสเตอร์การแพร่ระบาดของโรคโควิด-19 ได้ ที่ผ่านมาจึงกำชับเจ้าหน้าที่ให้ใช้ความอดทนสูงสุดในดูแลการชุมนุม และทำงานโดยยึดหลักสากล อย่างไรก็ตาม สำหรับการอภิปรายไม่ไว้วางใจนั้น พล.อ.ประยุทธ์พร้อมชี้แจงในทุกข้อกล่าวหา ซึ่งถือเป็นโอกาสที่ดีที่ประชาชนจะได้รับทราบข้อเท็จจริงถึงการทำงานของรัฐบาลที่มุ่งแก้ปัญหาโควิด-19 และเดินหน้าเยียวยาทางเศรษฐกิจด้วย เพราะนายกรัฐมนตรีย้ำเสมอว่า ความเดือดร้อนของพี่น้องประชาชนไม่ใช่เรื่องของผลประโยชน์ทางการเมือง และประชาธิปไตยก็ต้องมีกฎหมาย
-------------------
วันพุธที่ 8 กันยายน 2564
ไทยติดอันดับ 7 ของโลก “ประเทศที่มีมรดกทางวัฒนธรรมมากที่สุด” ปี 2021
....
พลเอกประยุทธ์ จันทร์โอชา นายกรัฐมนตรี แสดงความยินดีกับผลการจัดอันดับจาก เว็บไซต์ U.S. News & World Report ประกาศให้ “ประเทศไทย” เป็นประเทศที่มีมรดกทางวัฒนธรรมมากที่สุดเป็นอันดับ 7 ของโลก อันดับ 2 ของเอเชีย และอันดับ 1 ของอาเซียน โดยพิจารณาจากประวัติศาสตร์อันยาวนาน , อาหารเลิศรส , มีสถานที่ท่องเที่ยวทางวัฒนธรรมจำนวนมาก
.
การจัดอันดับในครั้งนี้ จะเป็นส่วนช่วยส่งเสริมวัฒนธรรมการท่องเที่ยวของไทย ในการเปิดประเทศในระยะที่ 2 ขณะเดียวกันรัฐบาลจะจัดทำ Big Data เพื่อเป็นศูนย์กลางการแลกเปลี่ยนข้อมูลด้านวัฒนธรรมของประเทศ
.
สำหรับ 10 อันดับแรก "ประเทศที่มีแหล่งมรดกทางวัฒนธรรมมากที่สุดในโลก" ปี 2021 ได้แก่ 1. สเปน 2. อิตาลี 3. กรีซ 4. ฝรั่งเศส 5. เม็กซิโก 6. อินเดีย 7. ไทย 8. อียิปต์ 9. ตุรกี 10. ญี่ปุ่น ตามลำดับ
.
ที่มา :https://www.usnews.com/news/best-countries/heritage-rankings
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันจันทร์ที่ 22 สิงหาคม 2565
ยสท. แจงเงินกู้ระยะสั้น เป็นไปตามแผนบริหารความเสี่ยงทางการเงิน ย้ำสถานะองค์กรยังมั่นคง นำส่งเงินให้รัฐได้ปกติ
ผู้บริหาร ยสท. แจง เงินกู้ 1,500 ล้านบาท เป็นไปตามแผนบริหารความเสี่ยงทางการเงินขององค์กร ชี้ งบกระแสเงินสดสูงกว่าวงเงินกู้ระยะสั้นเสริมสภาพคล่อง และมีความสามารถนำเงินส่งรัฐไปพัฒนาประเทศ
ตามที่มีการนำเสนอข่าวว่า คณะรัฐมนตรีมีมติเห็นชอบให้การยาสูบแห่งประเทศไทย (ยสท.) จัดหาแหล่งเงินกู้ระยะสั้นเสริมสภาพคล่อง วงเงิน 1,500 ล้านบาท หลังจากได้รับผลกระทบอย่างหนักจากสภาพเศรษฐกิจที่ถดถอย ผู้บริโภคมีกำลังซื้อลดลง และน้ำมันขึ้นราคานั้น นายนพดล หาญธนสาร รักษาการแทนผู้ว่าการ ยสท. ชี้แจงว่า กรณีนี้ไม่ใช่การกู้เงินมาใช้ แต่เป็นเพียงการวางแผนเงินกู้ระยะสั้นเสริมสภาพคล่องตามมาตรการบริหารจัดการความเสี่ยงทางการเงินเท่านั้น ซึ่งทุกองค์กรจำเป็นต้องมีแผนนี้ไว้ สำหรับรองรับกับปัญหาอุปสรรคที่อาจเกิดขึ้นในอนาคต โดยเฉพาะ ยสท. ซึ่งเป็นองค์กรที่ใช้เงินทุนหมุนเวียนเป็นจำนวนมาก
ทั้งนี้ ยสท. ได้ใช้การวางแผนเงินกู้ระยะสั้น เสริมสภาพคล่อง ตามมาตรการบริหารจัดการความเสี่ยงทางการเงินขององค์กร ต่อเนื่องมาเป็นปีที่ 3 แล้ว และจนถึงปัจจุบันนี้ ยสท. ยังไม่เคยใช้เงินกู้เพื่อมาเสริมสภาพคล่องให้กับองค์กรแต่อย่างใด รักษาการแทนผู้ว่าการ ยสท. กล่าวเพิ่มเติมว่า ขณะนี้งบกระแสเงินสด ของ ยสท. ณ วันที่ 16 สิงหาคม 2565 ซึ่งเป็นตัวบ่งชี้ถึงสภาพคล่องในปัจจุบัน ยังอยู่ในเกณฑ์ที่สูงกว่าระดับวงเงินกู้ระยะสั้นเสริมสภาพคล่อง 1,500 ล้านบาท อยู่มาก
จึงกล่าวได้ว่าสภาพคล่องทางการเงินของ ยสท. ในปัจจุบันนั้นมีความมั่นคงและมีเสถียรภาพ ยสท. ยังมีความสามารถในการนำส่งเงินให้รัฐ ทั้งในรูปแบบของกำไรจากผลประกอบการ ภาษีและกองทุนต่าง ๆ ตามกฎหมายได้ตามปกติ เพื่อให้รัฐสามารถนำไปใช้ประโยชน์ในการบริหารจัดการและการพัฒนาประเทศต่อไป
วันจันทร์ที่ 23 สิงหาคม 2564
คกก.สุขภาพจิตแห่งชาติ เห็นชอบให้ผู้ป่วยเข้าถึงสิทธิบริการพร้อมเพิ่มทักษะอาชีพให้ผู้ดูแลผู้ป่วย
คณะกรรมการสุขภาพจิตแห่งชาติ เห็นชอบสนับสนุนผู้ป่วยเข้าถึงสิทธิรับบริการและฟื้นฟูตามมาตรฐาน เพิ่มทักษะ ฝึกอบรมและส่งเสริมอาชีพให้ผู้ดูแลผู้ป่วย ขับเคลื่อนมาตรการด้านกฎหมายการเผยแพร่สื่อไม่ให้เกิดความเสียหายแก่จิตใจ ชื่อเสียง ของผู้ป่วยและครอบครัว
วันนี้ (23 สิงหาคม 2564) ที่สำนักงานปลัดกระทรวงสาธารณสุข จ.นนทบุรี นายอนุทิน ชาญวีรกูลรองนายกรัฐมนตรีและรัฐมนตรีว่าการกระทรวงสาธารณสุข พร้อมด้วย นายแพทย์เกียรติภูมิ วงศ์รจิต ปลัดกระทรวงสาธารณสุข พร้อมด้วยผู้แทนจากหน่วยงานที่เกี่ยวข้อง ร่วมประชุมคณะกรรมการ สุขภาพจิตแห่งชาติ ครั้งที่ 2/2564 ผ่านระบบออนไลน์ และกล่าวว่า สถานการณ์การแพร่ระบาดโรคโควิด 19 ส่งผลกระทบต่อเศรษฐกิจ สังคม และสุขภาพจิต ทั้งประชาชนและบุคลากรทางการแพทย์ ทำให้เกิดความเครียด ทำร้ายตนเอง ซึ่งบางรายพยายามฆ่าตัวตายจนเกิดการเสียชีวิต คณะทำงานขับเคลื่อนมาตรการป้องกันการฆ่าตัวตายให้ความสำคัญอย่างมากเพื่อป้องกันแก้ไขปัญหา จัดหาวิธีเยียวยาเชิงรุกเพิ่มประสิทธิภาพดูแลคนที่มีปัญหาสุขภาพจิตให้มากขึ้น พร้อมกันนี้ได้ให้ความสำคัญในการดูแลสุขภาพจิตครอบคลุมไปถึงบุคคลรอบข้าง และบุคคลที่ดูแลผู้ป่วยเพื่อให้ครอบคลุมทุกมิติ
นายอนุทิน กล่าวต่อว่า โดยในวันนี้ที่ประชุมได้พิจารณาร่างอนุบัญญัติภายใต้พระราชบัญญัติ สุขภาพจิต จำนวน 6 ฉบับ โดยมีมติเห็นชอบให้หน่วยงานของรัฐและเอกชนดำเนินการเกี่ยวกับการ คุ้มครองสิทธิ ของบุคคลที่มีความผิดปกติทางจิต การให้บริการด้านสุขภาพจิต และการอยู่ร่วมกันในสังคม, กำหนดหลักเกณฑ์และวิธีการดำเนินการฟื้นฟูสมรรถภาพของผู้ป่วย และให้ผู้รับดูแลผู้ป่วยมีสิทธิได้รับ บริการให้คำปรึกษา แนะนำฝึกอบรมทักษะ การจัดการศึกษา และการส่งเสริมอาชีพ ตลอดจนความช่วยเหลืออื่นใด เพื่อให้ดูแลผู้ป่วยต่อไปได้
นอกจากนี้ยังมีมติให้ดำเนินแนวทางการเฝ้าระวังและเผยแพร่ข้อมูลทางสื่อสิ่งพิมพ์ สื่ออิเล็กทรอนิกส์หรือสื่ออื่นใด ให้เกิดการเฝ้าระวัง สร้างความรับรู้ สร้างสุขภาพจิตที่ดี ฝ่าวิกฤตนี้ไปได้ ต้องไม่ทำให้เกิดความรังเกียจเดียดฉันท์ หรือความเสียหายแก่จิตใจ ชื่อเสียง เกียรติคุณ หรือสิทธิประโยชน์อื่นใดของผู้ป่วยและครอบครัว โดยหากพบการฝ่าฝืนให้มีการแก้ไขหรือระงับการเผยแพร่ เพื่อแก้ไขความเข้าใจผิดของผู้อื่นที่อาจเกิดขึ้นและกำหนดโทษเพื่อดำเนินการตามกฎหมาย ทั้งนี้ เมื่อร่างอนุบัญญัติภายใต้พระราชบัญญัติสุขภาพจิตผ่านการรับรองแล้วจะสามารถเข้าสู่กระบวนการทำให้อนุบัญญัติครบถ้วนตามกฎหมาย และจะนำไปประกาศใช้ขับเคลื่อนงานต่อไป
******************************** 23 สิงหาคม 2564
วันศุกร์ที่ 4 มีนาคม 2565
รัฐบาลเชิญชวนคนไทย ชม เชียร์ กีฬาแห่งชาติ ศรีสะเกษเกมส์ 'อนุทิน' เตรียมเปิดงานพรุ่งนี้
รัฐบาลเชิญชวนคนไทย ชม เชียร์ กีฬาแห่งชาติ ศรีสะเกษเกมส์ 'อนุทิน' เตรียมเปิดงานพรุ่งนี้
เมื่อวันที่ 4 มี.ค. 65 น.ส.ไตรศุลี ไตรสรณกุล รองโฆษกประจำสำนักนายกรัฐมนตรี เปิดเผยว่า ในวันที่ 5 มี.ค.นี้ นายอนุทิน ชาญวีรกูล รองนายกรัฐมนตรี และ รมว.สาธารณสุข จะเป็นประธานในพิธีเปิด การแข่งขันกีฬาแห่งชาติ ครั้งที่ 47 ศรีสะเกษเกมส์ จัดขึ้นระหว่างวันที่ 5 – 25 มี.ค. 2565 เพื่อส่งเสริมการพัฒนาความเป็นเลิศด้านกีฬาของประเทศ สร้างกระแสให้เกี่ยวกับกีฬาแก่ประชาชน ส่งเสริมการท่องเที่ยว กระตุ้นเศรษฐกิจ โดยจังหวัดศรีสะเกษ เป็น 1 ใน 6 จังหวัดแรกของประเทศไทยที่ได้รับการคัดเลือกให้เป็นเมืองกีฬา หรือ sports city ที่เน้นกีฬาเพื่อสุขภาพ ความเป็นเลิศ และเพื่อการท่องเที่ยว
น.ส.ไตรศุลี กล่าวว่า รัฐบาลจึงขอเชิญชวนประชาชน ร่วมรับชมและส่งกำลังใจเชียร์ นักกีฬาในการแข่งขันกีฬาแห่งชาติ ครั้งที่ 47 ศรีสะเกษเกมส์ โดยมีมาตรการป้องกันโรคโควิด-19 ที่รัดกุม แบ่งรูปแบบจัดการแข่งขันออกเป็น 3 ช่วงตามกลุ่มชนิดกีฬา เพื่อลดความแออัด ช่วงที่ 1 ระหว่างวันที่ 5-11 มี.ค. ช่วงที่ 2 ระหว่างวันที่ 12-18 มี.ค. และช่วงที่ 3 ระหว่างวันที่ 19 – 25 มี.ค. มีนักกีฬาเข้าชิงชัยกว่า 55 ชนิดกีฬา โดยการจัดแข่งขันกีฬาแห่งชาติครั้งนี้ จะเป็นตัวอย่างของการจัดมหกรรมกีฬาภายในประเทศ ที่มีมาตรการป้องกันโรคโควิด-19 อย่างเข้มงวด
น.ส.ไตรศุลี กล่าวว่า รัฐบาลให้ความสำคัญกับการพัฒนางานด้านการกีฬา ตามแผนพัฒนากีฬาแห่งชาติ มุ่งเน้นส่งเสริมการพัฒนาสุขภาพของประชาชนและสมรรถนะของนักกีฬา ทางด้านร่างกายและจิตใจ พัฒนานักกีฬาของประเทศให้ประสบความสำเร็จการแข่งขันกีฬาระดับต่าง ๆ พร้อมกับพัฒนาอุตสาหกรรมด้านการกีฬาแบบครบวงจร ให้สามารถสร้างมูลค่าเพิ่ม และส่งเสริมเศรษฐกิจ และเพื่อให้ประเทศไทยเป็นศูนย์กลางด้านการกีฬาของภูมิภาค โดยเชื่อว่ากีฬา จะเป็นเครื่องมือในการหลอมรวมจิตใจ ความรัก ความสามัคคีของคนในชาติได้เป็นอย่างดี
วันศุกร์ที่ 17 ธันวาคม 2564
รัฐบาลโชว์ผลงานค้ำประกันสินเชื่อช่วยSMEs เข้าถึงแหล่งทุน 2.4 แสนล้าน รักษาระดับจ้างงาน กว่า2 ล้านตำแหน่ง
รัฐบาลโชว์ผลงานค้ำประกันสินเชื่อช่วยSMEs เข้าถึงแหล่งทุน 2.4 แสนล้าน รักษาระดับจ้างงาน กว่า2 ล้านตำแหน่ง
วันที่ 17 ธ.ค. 64 นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยถึงการขับเคลื่อนมาตรการรัฐช่วยเหลือผู้ประกอบการ SMEs ให้เข้าถึงแหล่งทุน เพื่อพยุงกิจการให้เดินหน้าต่อ สามารถก้าวข้ามปัญหาสภาพคล่องในช่วงสถานการณ์โควิด-19 โดยบรรษัทประกันสินเชื่ออุตสาหกรรมขนาดย่อม (บสย.) หน่วยงานของรัฐที่มีบทบาทการ “ค้ำประกันสินเชื่อ” ได้ดำเนินการอย่างเต็มที่ และคาดว่า ณ สิ้นสุดปี 2564 จะมียอดค้ำประกันสินเชื่อมากกว่า 2.4 แสนล้านบาท ซึ่งเป็นผลการดำเนินงานที่สร้างสถิติใหม่สูงสุดเป็นประวัติการณ์นับตั้งแต่ก่อตั้ง บสย. ก่อให้เกิดการจ้างงาน 2.65 ล้านคน แบ่งเป็นการรักษาการจ้างงาน 2.12 ล้านคน และ การจ้างงานใหม่ 4.43 แสนคน
ตัวเลข ณ 13 ธ.ค. 2564 มียอดอนุมัติค้ำประกันสินเชื่อ 2.34 แสนล้านบาท ช่วยผู้ประกอบการ SMEs 2 แสนกว่าราย ประกอบด้วยโครงการที่โดดเด่น 3 โครงการได้แก่ 1.โครงการค้ำประกันสินเชื่อตาม พ.ร.ก. สินเชื่อฟื้นฟู 2.โครงการ PGS-9 วงเงินค้ำประกันสินเชื่อ และ 3. โครงการค้ำประกันสินเชื่อ Micro 4 มีรายละเอียด คือ
1. โครงการค้ำประกันสินเชื่อ ตาม พ.ร.ก.สินเชื่อฟื้นฟู เฟส 1-2 คิดเป็นสัดส่วน 53.2%
- ยอดอนุมัติค้ำประกันสินเชื่อ 124,912 ล้านบาท
- จำนวนลูกค้า 36,776 ราย
- เกิดสินเชื่อจากการค้ำประกัน 127,310 ล้านบาท
- วงเงินค้ำประกันสินเชื่อเฉลี่ยต่อราย 3.17 ล้านบาทต่อฉบับ
- เกิดการจ้างงานรวม 1,206,367 ราย
- เกิดผลประโยชน์ทางเศรษฐกิจ รวม 515,885 ล้านบาท
- ธุรกิจที่มีการค้ำประกันสินเชื่อสูงสุดภายใต้โครงการ 3 ลำดับ ได้แก่ 1. ธุรกิจบริการ 28% 2.ธุรกิจอาหารและเครื่องดื่ม 10% 3. ธุรกิจยานยนต์ 9%
2. โครงการค้ำประกันสินเชื่อของ บสย. คิดเป็นสัดส่วน 46.8% ประกอบด้วยโครงการ PGS-9 โครงการไมโคร4 และโครงการอื่นๆ
- ยอดอนุมัติวงเงินค้ำประกันสินเชื่อกว่า 110,080 ล้านบาท อนุมัติ LG 184,724 ฉบับ จำนวนลูกค้า 176,525 ราย
- วงเงินค้ำประกันสินเชื่อเฉลี่ยต่อราย 0.60 ล้านบาทต่อฉบับ
- เกิดสินเชื่อจากการค้ำประกัน 122,038 ล้านบาท
- เกิดการจ้างงานรวม 1,320,732 ราย
- เกิดผลประโยชน์ทางเศรษฐกิจ 454,634 ล้านบาท
- ธุรกิจที่มีการค้ำประกันสินเชื่อสูงสุด ได้แก่ 1. ธุรกิจบริการ 29% 2.ธุรกิจการผลิตสินค้าและการค้าอื่นๆ 16% 3. เกษตรกรรม 10%
นางสาวรัชดา กล่าวว่า บสย.เป็นหน่วยงานของรัฐที่มีบทบาทสำคัญในการช่วยผู้ประกอบการ SMEs ให้เข้าถึงสินเชื่อผ่านกลไกการค้ำประกันสินเชื่อตามนโยบายรัฐบาล เป็นการสร้างความมั่นใจให้ธนาคารพาณิชย์ในการปล่อยกู้ ช่วยให้ภาคธุรกิจไม่ขาดสภาพคล่องและสามารถประคับประคองตัวเองต่อไปได้ สำหรับ SMEs ที่ขณะนี้มีปัญหาเรื่องการเงิน สามารถขอรับคำปรึกษา ได้จาก บสย.F.A. Center ซึ่งพร้อมให้คำปรึกษาทางการเงิน การปรับโครงสร้างหนี้ การพัฒนาธุรกิจ แก่ผู้ประกอบการ SMEs ทุกราย โดยไม่มีค่าใช้จ่าย
-------------------------
วันศุกร์ที่ 26 พฤศจิกายน 2564
ผลการปราบปรามผู้กระทำผิดกฎหมายสรรพสามิต ประจำปีงบประมาณ พ.ศ. 2565 ระหว่างวันที่ 19 – 25 พฤศจิกายน 2564
ผลการปราบปรามผู้กระทำผิดกฎหมายสรรพสามิต ประจำปีงบประมาณ พ.ศ. 2565 ระหว่างวันที่ 19 – 25 พฤศจิกายน 2564 พบการกระทำผิด จำนวน 633 คดี คิดเป็นเงินค่าปรับ 11.95 ล้านบาท
นายณัฐกร อุเทนสุต ที่ปรึกษาด้านพัฒนาระบบควบคุมทางสรรพสามิต ในฐานะโฆษกกรมสรรพสามิต เปิดเผยว่า ได้ดำเนินงานตามมาตรการเชิงรุกในการป้องกันและปราบปรามผู้กระทำผิดกฎหมายสรรพสามิตตามพระราชบัญญัติภาษีสรรพสามิต พ.ศ. 2560 และจูงใจผู้ที่อยู่นอกระบบให้เข้ามาสู่ระบบภาษี ซึ่งที่ผ่านมา กรมสรรพสามิตได้จัดทำแผนเฉพาะกิจปราบปรามผู้กระทำผิดกฎหมายสรรพสามิตโดยระดมกำลังเจ้าหน้าที่ชุดเฉพาะกิจจากสำนักตรวจสอบ ป้องกันและปราบปราม และเจ้าหน้าที่สรรพสามิต พื้นที่ทั่วประเทศพร้อมสนธิกำลังกับหน่วยงานที่เกี่ยวข้องร่วมกันตรวจสอบและปราบปรามการกระทำผิดกฎหมายสรรพสามิตตามพื้นที่เป้าหมายที่คาดว่าอาจมีการกระทำผิด เพื่อสร้างความเป็นธรรม โปร่งใส และ ความมั่นใจให้แก่ผู้ประกอบการที่เสียภาษีโดยสุจริต และเพื่อเป็นมาตรการเสริมทางอ้อมในการดูแลสุขภาพของผู้บริโภคให้บริโภคสินค้าที่ปลอดภัยและได้มาตรฐาน
สำหรับผลการปราบปรามผู้กระทำผิดกฎหมายสรรพสามิตทั่วประเทศ ปีงบประมาณ 2565 (ระหว่างวันที่ 19 – 25 พฤศจิกายน 2564) พบว่ามีการกระทำผิด จำนวน 633 คดี คิดเป็นเงินค่าปรับ 11.95 ล้านบาท โดยแยกเป็น สุรา จำนวน 318 คดี ค่าปรับ 2.76 ล้านบาท ยาสูบ จำนวน 243 คดี ค่าปรับ 7.14 ล้านบาท ไพ่ จำนวน 10 คดี ค่าปรับ 0.06 ล้านบาท น้ำมันและผลิตภัณฑ์น้ำมัน จำนวน 21 คดี ค่าปรับ 0.29 ล้านบาท รถจักรยานยนต์ จำนวน 27 คดี ค่าปรับ 0.64 ล้านบาท และสินค้าอื่น ๆ จำนวน 14 คดี ค่าปรับ 1.06 ล้านบาท โดยมีของกลางแยกเป็นน้ำสุรา จำนวน 8,711.925 ลิตร ยาสูบ จำนวน 14,793 ซอง ไพ่ จำนวน 255 สำรับ น้ำมันและผลิตภัณฑ์น้ำมัน จำนวน 5,880.000 ลิตร รถจักรยานยนต์ จำนวน 30 คัน
สรุปยอดรวมในปีงบประมาณ พ.ศ. 2565 ตั้งแต่วันที่ 1 ตุลาคม 2564 – 25 พฤศจิกายน 2564 พบว่ามีการกระทำผิด จำนวน 4,287 คดี คิดเป็นเงินค่าปรับ 97.26 ล้านบาท โดยแยกเป็น สุรา จำนวน 2,136 คดี ค่าปรับ 18.64 ล้านบาท ยาสูบ จำนวน 1,601 คดี ค่าปรับ 49.63 ล้านบาท ไพ่ จำนวน 62 คดี ค่าปรับ 0.60 ล้านบาท น้ำมันและผลิตภัณฑ์น้ำมัน จำนวน 105 คดี ค่าปรับ 13.90 ล้านบาท น้ำหอม จำนวน 22 คดี ค่าปรับ 1.00 ล้านบาท รถจักรยานยนต์ จำนวน 266 คดี ค่าปรับ จำนวน 5.84 ล้านบาท และสินค้าอื่น ๆ จำนวน 95 คดี ค่าปรับ 7.65 ล้านบาท โดยมีของกลางแยกเป็นน้ำสุรา จำนวน 27,248.680 ลิตร ยาสูบ จำนวน 1,195,313 ซอง ไพ่ จำนวน 2,588 สำรับ น้ำมันและผลิตภัณฑ์น้ำมัน จำนวน 385,648.000 ลิตร น้ำหอม จำนวน 25,633 ขวด รถจักรยานยนต์ จำนวน 322 คัน
“หากประชาชนท่านใดทราบเบาะแสการกระทำความผิดเกี่ยวกับสินค้าที่ต้องเสียภาษีสรรพสามิตสามารถแจ้งโดยตรงได้ที่กรมสรรพสามิต หรือสำนักงานสรรพสามิตพื้นที่ทุกแห่งทั่วประเทศ หรือ Call center 1713 ได้ตลอด 24 ชั่วโมง หรือที่ www.excise.go.th ซึ่งกรมสรรพสามิตจะปกปิดข้อมูลของผู้แจ้งเบาะแสเป็นความลับ”
ฝ่ายประชาสัมพันธ์ สำนักงานเลขานุการกรม กรมสรรพสามิต
โทร/โทรสาร 0 2241 4778
https://webdev.excise.go.th/act2560/suppress-news/37-2564/727-2565-19-25-2564-58
วันอังคารที่ 12 เมษายน 2565
รมว.สุชาติ ปลื้ม!! สปส. คว้ารางวัล LINE Thailand Awards 2021 องค์กรรัฐที่สื่อสารกับประชาชนผ่านแพลตฟอร์มไลน์ยอดเยี่ยม ผู้ติดตามเกือบ 11 ล้านคน
...
นายสุชาติ ชมกลิ่น รัฐมนตรีว่าการกระทรวงแรงงาน เปิดเผยถึงกรณีที่บริษัท ไลน์ คอมพานี (ประเทศไทย) จำกัด ได้พิจารณาให้สำนักงานประกันสังคม กระทรวงแรงงาน ได้รับรางวัล LINE Thailand Awards 2021 ในกลุ่ม "Best Official Account in Public Sector" จากผลงาน Line Official Account “สำนักงานประกันสังคม @ssothai”ว่า รางวัลดังกล่าวถือเป็นความภาคภูมิใจอย่างมากแก่พี่น้องผู้ใช้แรงงาน โดยเฉพาะผู้ประกันตนในระบบประกันสังคมที่เป็นส่วนสำคัญในการติดตามข้อมูลข่าวสารและช่วยแนะนำบริการให้สำนักงานประกันสังคมได้พัฒนาระบบให้มีประสิทธิภาพและตอบสนองความต้องการของผู้ประกันตนยิ่งขึ้น สำหรับรางวัลในครั้งนี้ สำนักงานประกันสังคม เป็นองค์กรภาครัฐที่สร้างความสำเร็จในการสร้างสรรค์การสื่อสารให้กับประชาชนผ่านแพลตฟอร์ม LINE ประเทศไทย ได้อย่างยอดเยี่ยมแห่งปี 2564 โดยปัจจุบันมีผู้ติดตาม Line Official Account ของสำนักงานประกันสังคมกว่า 10.7 ล้านคน
นายสุชาติ กล่าวต่อว่า กระทรวงแรงงาน สำนักงานประกันสังคม ได้มุ่งมั่นเดินหน้าพัฒนาระบบบริการ e-Service อย่างไม่หยุดยั้ง เพื่อให้พี่น้องผู้ประกันตนมีหลักประกันความมั่นคงในชีวิตและมีคุณภาพชีวิตที่ดีขึ้นตามนโยบายรัฐบาล โดยเน้นระบบบริการที่อำนวยสะดวกสบาย รวดเร็ว ทันสมัย และเข้าถึงได้ง่าย เพื่อให้ทันกับกระแสการเปลี่ยนแปลงของพฤติกรรมการบริโภคข่าวสารในยุคดิจิทัลของประชาชนและผู้ประกันตนมากขึ้น แต่ในขณะเดียวกันก็ได้ปรับปรุงแก้ไขข้อระเบียบกฎหมายต่าง ๆ ให้สอดคล้องกับสถานการณ์ปัจจุบัน รวมทั้งเพิ่มสิทธิประโยชน์ต่าง ๆ ให้สามารถตอบโจทย์ความต้องการของผู้ประกันตนได้อย่างครอบคลุมทุกมิติต่อไป
วันพุธที่ 6 ตุลาคม 2564
รัฐบาลจัดทำแผนแก้ปัญหาหนี้ครูอย่างยั่งยืน
วันพุธที่ 6 ตุลาคม 2564
ต่อจากนี้ไป ขอเชิญรับฟังไทยคู่ฟ้า ค่ะ
รัฐบาลจัดทำแผนแก้ปัญหาหนี้สินครูและบุคลากรทางการศึกษาทั้งระบบ ประกอบด้วย 3 แผนงาน ได้แก่ 1 ใช้สหกรณ์ออมทรัพย์ครูต้นแบบ จำนวน 12 แห่ง 4 ภาค ภาคละ 3 แห่ง ทำงานร่วมกับสถาบันการเงินเฉพาะกิจของรัฐและส่วนราชการสังกัดกระทรวงศึกษาธิการในพื้นที่ 2 คณะกรรมการแก้ไขปัญหาหนี้สินของกระทรวงศึกษาธิการเจรจากับสถาบันการเงินเพื่อแก้ปัญหาให้ครูที่ถูกฟ้อง พร้อมแนวทางแก้ปัญหาของผู้ค้ำประกัน และลดอัตราดอกเบี้ยเงินกู้ 3 จัดอบรมพัฒนาครูและบุคลากรทางการศึกษาให้มีความรู้ด้านการวางแผนและสร้างวินัยทางการเงินและการออม ผ่านระบบออนไลน์ศูนย์ Deep ของกระทรวงศึกษาธิการ ป้องกันไม่ให้ครูรุ่นใหม่ติดกับดักการเป็นหนี้ เพื่อแก้ปัญหาหนี้สินอย่างยั่งยืน
“รวมไทยสร้างชาติ” กับสำนักโฆษก สำนักเลขาธิการนายกรัฐมนตรี
วันพุธที่ 20 ตุลาคม 2564
นายกรัฐมนตรี พร้อมด้วย รัฐมนตรีว่าการกระทรวงมหาดไทย และคณะ ลงพื้นที่เยี่ยมเยียนให้กำลังใจพี่น้องประชาชนผู้ประสบอุทกภัยพื้นที่จังหวัดสิงห์บุรี
นายกรัฐมนตรี พร้อมด้วย รัฐมนตรีว่าการกระทรวงมหาดไทย และคณะ ลงพื้นที่เยี่ยมเยียนให้กำลังใจพี่น้องประชาชนผู้ประสบอุทกภัยพื้นที่จังหวัดสิงห์บุรี
วันนี้ (20 ต.ค. 64) เวลา 13.30 น. ณ ใต้สะพานบางระจัน อำเภอเมืองสิงห์บุรี จังหวัดสิงห์บุรี พลเอก ประยุทธ์ จันทร์โอชา นายกรัฐมนตรี พร้อมด้วย พลเอก อนุพงษ์ เผ่าจินดา รัฐมนตรีว่าการกระทรวงมหาดไทย คณะรัฐมนตรี นายสุทธิพงษ์ จุลเจริญ ปลัดกระทรวงมหาดไทย นายเชษฐา โมสิกรัตน์ รองอธิบดีกรมป้องกันและบรรเทาสาธารณภัย และคณะ ตรวจติดตามสถานการณ์อุทกภัยและตรวจเยี่ยมให้กำลังใจพร้อมมอบถุงยังชีพให้ประชาชนผู้ประสบอุทกภัยชุมชนบางแค โดยมี นายชัยชาญ สิทธิวิรัชธรรม ผู้ว่าราชการจังหวัดสิงห์บุรี พร้อมด้วยหัวหน้าส่วนราชการ ผู้บริหารองค์กรปกครองส่วนท้องถิ่น และประชาชนชาวจังหวัดสิงห์บุรีให้การต้อนรับ
ในเวลา 14:00 น. นายกรัฐมนตรี พร้อมด้วยรัฐมนตรีว่าการกระทรวงมหาดไทย และคณะ เดินทางมาถึงและได้พบปะเยี่ยมเยียน ให้กำลังใจพี่น้องประชาชนชุมชนบางแคใน ที่ประสบอุทกภัยบริเวณใต้สะพานบางระจัน และลงเรือท้องแบนของกรมป้องกันและบรรเทาสาธารณภัย ตรวจเยี่ยมให้กำลังใจและมอบถุงยังชีพให้ผู้ประสบอุทกภัยชุมชนบางแคในที่ไม่สามารถเดินทางออกจากบ้านพักได้ และเดินทางต่อไปตรวจสภาพพนังกั้นน้ำริมแม่น้ำเจ้าพระยา ณ บริเวณวัดเฉลิมมาศ อ.อินทร์บุรี จ.สิงห์บุรี
จากนั้น ในเวลา 15:30 น. ที่วิทยาลัยเทคนิคสิงห์บุรี ต.บางพุทธา อ.เมืองสิงห์บุรี จ.สิงห์บุรี นายกรัฐมนตรี เป็นประธานเปิดโครงการ "ส่งสุขภาพดีให้คนไทย #จากใจไปรษณีย์ไทย
Delivers Wellness" โดยได้ร่วมกับรัฐมนตรีว่าการกระทรงงมหาดไทย และคณะ กดปุ่มปล่อยโดรนสำหรับนำจ่ายกล่องยาไปยังบ้านผู้ประสบอุทกภัยที่ไม่สามารถเดินทางออกจากบ้านพักได้ ซึ่งถือเป็นนวัตกรรมในการขนส่งยาและเวชภัณฑ์ให้กับพี่น้องประชาชนที่ประสบภัยในช่วงสถานการณ์อุทกภัย
พลเอก อนุพงษ์ เผ่าจินดา รัฐมนตรีว่าการกระทรวงมหาดไทย กล่าวว่า จากการลงพื้นที่ติดตามการแก้ไขปัญหาสถานการณ์อุทกภัยพื้นที่จังหวัดสิงห์บุรีในวันนี้ กระทรวงมหาดไทย โดยกรมโยธาธิการและผังเมือง ได้จัดสรรงบประมาณในการสร้างระบบป้องกันน้ำท่วมพื้นที่เมืองสิงห์บุรี จำนวน 300 ล้านบาท ระยะทาง 4.1 กิโลเมตร จุดเริ่มต้นจากใต้สะพานบางระจันถึงวัดสถิตวัฒนาราม ซึ่งจะทำให้สามารถป้องกันน้ำท่วมตามแนวตลิ่ง เกิดประโยชน์กับพี่น้องประชาชนประมาณ 2,146 ครัวเรือน ครอบคลุมพื้นที่ 1.47 ตารางกิโลเมตร และในจุดที่สอง บริเวณวัดเฉลิมมาศ อำเภออินทร์บุรี ซึ่งพบปัญหาน้ำรั่วซึม ทางจังหวัดสิงห์บุรี โดยสำนักงานโยธาธิการและผังเมืองจังหวัด ได้ดำเนินการขอรับการสนับสนุนงบประมาณซ่อมแซมระบบป้องกันน้ำท่วมชุมชนอินทร์บุรี ระยะทาง 2 กิโลเมตร วงเงิน 25 ล้านบาท ซึ่งจะทำให้เกิดประโยชน์ช่วยเหลือพี่น้องประชาชนชาวอินทร์บุรี ประมาณ 3,000 ครัวเรือน ครอบคลุมพื้นที่ 1.5 ตารางกิโลเมตร ซึ่งจะได้นำเสนอหน่วยงานที่เกี่ยวข้องเร่งให้การสนับสนุนงบประมาณเพื่อช่วยเหลือพี่น้องประชาชนจังหวัดสิงห์บุรีในการป้องกันสถานการณ์อุทกภัยอย่างยั่งยืน
วันอังคารที่ 10 สิงหาคม 2564
​ครม.อนุมัติจ่ายเงินชดเชยให้ชาวบ้านผู้ได้รับผลกระทบจากโครงการอ่างเก็บน้ำแม่มอก 103 ราย รายละ20,000 บาท
​ครม.อนุมัติจ่ายเงินชดเชยให้ชาวบ้านผู้ได้รับผลกระทบจากโครงการอ่างเก็บน้ำแม่มอก 103 ราย รายละ20,000 บาท
วันนี้ 10 สิงหาคม 2564 น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า คณะรัฐมนตรี(ครม.)อนุมัติให้กระทรวงเกษตรและสหกรณ์โดยกรมชลประทาน จ่ายเงินค่าชดเชยให้แก่ราษฎรผู้ได้รับผลกระทบจากการดำเนินงานโครงการของรัฐ กรณีโครงการอ่างเก็บน้ำแม่มอก อันเนื่องมาจากพระราชดำริ จังหวัดลำปาง จากการเข้าทำประโยชน์ในแปลงจัดสรรที่ดินไม่ได้จำนวน 103 ราย ในอัตรารายละ 20,000 บาท ในส่วนของอัตรดอกเบี้ยให้เริ่มนับตั้งแต่วั นถัดจากที่ราษฎรร้องเรียนเป็นต้นไปจนกว่าจะชำระเงินค่าชดเชยเสร็จ
ทั้งนี้เพื่อให้การจ่ายเงินเป็นไปอย่างถูกต้อง โปร่งใส และป้องกันไม่ให้บุคคล หรือกลุ่มบุคคลแสวงหาผลประโยชน์โดยมิชอบจากราษฎร ครม. จึงเห็นชอบให้แต่งตั้งคณะกรรมการตรวจสอบและกำกับดูแลการจ่ายเงินจำนวน14 ราย โดยมี ผู้ว่าราชการจังหวัดลำปาง เป็นประธานกรรมการ
ให้มีหน้าที่และอำนาจตรวจสอบบุคคลผู้มีสิทธิจำนวน 103 ราย ให้เป็นไปตามหลักเกณฑ์ รวมทั้งกำกับดูแลการจ่ายเงินค่าชดเชยให้เป็นไปอย่างถูกต้องเรียบร้อย
สำหรับการจ่ายเงินจะใช้วิธีโอนเงินเข้าบัญชีธนาคาร(จ่ายตรง) ตามบัญชีรายชื่อบุคคลที่ผ่านการตรวจสอบจากคณะกรรมการฯ หรือทายาทของบุคคลดังกล่าว และให้ระบุในหลักฐานการรับเงินด้วยว่า “ข้าพเจ้ายินยอมรับเงินค่าชดเชยในครั้งนี้ และจะไม่มาเรียกร้องหรือขอรับความช่วยเหลือใดๆในส่วนที่เกี่ยวข้องกับโครงการอ่างเก็บน้ำแม่มอก อันเนื่องมากจากพระราชดำริ จังหวัดลำปาง จากทางราชการอีก”
สำหรับโครงการอ่างเก็บน้ำแม่มอก อันเนื่องมาจากพระราชดำริ ตั้งอยู่ที่ตำบลเวียงมอก อำเภอเถิน จังหวัดลำปาง ดำเนินการก่อสร้างระหว่างปี 2534-2543
...........................
วันศุกร์ที่ 25 มีนาคม 2565
​ผู้ตรวจฯ วีระกิตติ์ เป็นประธานเปิดกิจกรรมสัมมนาสรุปผลการดำเนินโครงการเพิ่มขีดความสามารถในการเเข่งขันผู้ประกอบการ SMEs ตามกรอบแนวคิด BCG Model
​ผู้ตรวจฯ วีระกิตติ์ เป็นประธานเปิดกิจกรรมสัมมนาสรุปผลการดำเนินโครงการเพิ่มขีดความสามารถในการเเข่งขันผู้ประกอบการ SMEs ตามกรอบแนวคิด BCG Model
ผู้ตรวจฯ วีระกิตติ์ เป็นประธานเปิดกิจกรรมสัมมนาสรุปผลการดำเนินโครงการเพิ่มขีดความสามารถในการเเข่งขันผู้ประกอบการ SMEs ตามกรอบแนวคิด BCG Model
วันนี้ (25 มีนาคม 2565) นายวีระกิตติ์ รันทกิจธนวัชร์ ผู้ตรวจราชการกระทรวงอุตสาหกรรม เป็นประธานเปิดกิจกรรมสัมมนาสรุปผลการดำเนินโครงการเพิ่มขีดความสามารถในการเเข่งขันผู้ประกอบการ SMEs ตามกรอบแนวคิด BCG Model โดยกระทรวงอุตสาหกรรม ร่วมกับ มหาวิทยาลัยเทคโนโลยีพระจอมเกล้าธนบุรี โดยมี ข้าราชการ เจ้าหน้าที่ กระทรวงอุตสาหกรรม และหน่วยงานที่เกี่ยวข้อง เข้าร่วมสัมมนาผ่านระบบ ZOOM ณ ห้องประชุม อก.1 สำนักงานปลัดกระทรวงอุตสาหกรรม
สำหรับกิจกรรมสัมมนาดังกล่าว เป็นการสรุปผลการดําเนินโครงการเพิ่มขีดความสามารถ ในการแข่งขันผู้ประกอบการ SMEs ตามกรอบแนวคิด BCG Model ซึ่งมีกลุ่มเป้าหมาย ประกอบด้วย สถานประกอบที่เข้าร่วมโครงการฯ ผู้ประกอบการ โรงงานอุตสาหกรรม ผู้ประกอบการ SMEs บุคลากรจากหน่วยงานภาครัฐและเอกชน ที่เกี่ยวข้องในระดับจังหวัด และภูมิภาค เพื่อพัฒนาสถานประกอบการ SMEs ตามกรอบแนวคิด BCG ให้บรรลุวัตถุประสงค์ตามที่กำหนด และประสบผลสําเร็จ เพื่อเป็นแนวทางให้สถานประกอบการอื่น ๆ นําไปประยุกต์ใช้ในการพัฒนาและต่อยอดต่อไป
วันอังคารที่ 6 กรกฎาคม 2564
ดีอีเอส หารือการกำหนดท่าทีของไทยในการขอเสียง/แลกเสียงสนับสนุนการเลือกตั้งในตำแหน่งต่างๆ ในเวทีการประชุมใหญ่สหภาพสากลไปรษณีย์ สมัยที่ 27
ดีอีเอส หารือการกำหนดท่าทีของไทยในการขอเสียง/แลกเสียงสนับสนุนการเลือกตั้งในตำแหน่งต่างๆ ในเวทีการประชุมใหญ่สหภาพสากลไปรษณีย์ สมัยที่ 27
เมื่อวันที่6กรกฎาคม2564นางปิยนุชวุฒิสอนผู้ตรวจราชการกระทรวงดิจิทัลเพื่อเศรษฐกิจและสังคมเป็นประธานการประชุมคณะกรรมการเตรียมการการประชุมใหญ่สหภาพสากลไปรษณีย์สมัยที่27ครั้งที่1/2564ผ่านระบบการประชุมทางไกลณห้องประชุม801ชั้น8สำนักงานปลัดกระทรวงดิจิทัลเพื่อเศรษฐกิจและสังคมโดยที่ประชุมได้พิจารณาวาระสำคัญอาทิการกำหนดท่าทีของไทยในการขอเสียง/แลกเสียงสนับสนุนการเลือกตั้งตำแหน่งต่างสมาชิกสภาบริหาร(CA)และสมาชิกสภาปฏิบัติการไปรษณีย์(POC)และหารือการพิจารณาแต่งตั้งผู้แทนเข้าร่วมการประชุมใหญ่สหภาพสากลไปรษณีย์สมัยที่27รวมทั้งการหาเสียงเลือกตั้งทั้งสองสภาดังกล่าวในระหว่างการประชุมเต็มคณะของสภาบริหารของสหภาพสากลไปรษณีย์แห่งเอเซียแปซิฟิก(APPU)เป็นต้น
**********
วันพุธที่ 14 กรกฎาคม 2564
มาตรการช่วยค่าน้ำ - ไฟ เพื่อบรรเทาภาระค่าครองชีพประชาชน
....
มาตรการช่วยค่าน้ำ - ไฟ เพื่อบรรเทาภาระค่าครองชีพประชาชน
#ไทยคู่ฟ้า#รวมไทยสร้างชาติ#ร่วมต้านโควิด19
วันอังคารที่ 3 พฤษภาคม 2565
"รัฐมนตรีฯ สุริยะ" นำคณะผู้บริหาร ก.อุตฯ ถวายพระพรชัยมงคลพระบาทสมเด็จพระเจ้าอยู่หัว เนื่องในวันฉัตรมงคล 4 พฤษภาคม 2565
"รัฐมนตรีฯ สุริยะ" นำคณะผู้บริหาร ก.อุตฯ ถวายพระพรชัยมงคลพระบาทสมเด็จพระเจ้าอยู่หัว เนื่องในวันฉัตรมงคล 4 พฤษภาคม 2565
"รัฐมนตรีฯ สุริยะ" นำคณะผู้บริหาร ก.อุตฯ ถวายพระพรชัยมงคลพระบาทสมเด็จพระเจ้าอยู่หัว เนื่องในวันฉัตรมงคล 4 พฤษภาคม 2565
วันนี้ (3 พฤษภาคม 2565) เวลา 15.00 น. นายสุริยะ จึงรุ่งเรืองกิจ รัฐมนตรีว่าการกระทรวงอุตสาหกรรม พร้อมด้วย นายกอบชัย สังสิทธิสวัสดิ์ ปลัดกระทรวงอุตสาหกรรม นำคณะผู้บริหารระดับสูงของกระทรวงอุตสาหกรรม ร่วมพิธีถวายพระพรชัยมงคลพระบาทสมเด็จพระเจ้าอยู่หัว เนื่องในโอกาสมหามงคล วันฉัตรมงคล 4 พฤษภาคม 2565 เพื่อแสดงความจงรักภักดีและสำนึกในพระมหากรุณาธิคุณอันหาที่สุดมิได้ของพระบาทสมเด็จพระเจ้าอยู่หัว ณ ห้องโถง ชั้น 1 อาคารสำนักงานปลัดกระทรวงอุตสาหกรรม
วันอาทิตย์ที่ 14 พฤศจิกายน 2564
วราวุธ ตรวจ อ่าวมาหยา สั่งปรับปรุงท่าเทียบเรือ เน้นการอนุรักษ์แนวปะการัง พร้อมรับ นทท. ต้นปีหน้า
วราวุธ ตรวจ อ่าวมาหยา สั่งปรับปรุงท่าเทียบเรือ เน้นการอนุรักษ์แนวปะการัง พร้อมรับ นทท. ต้นปีหน้า
วราวุธ ตรวจ อ่าวมาหยา สั่งปรับปรุงท่าเทียบเรือ เน้นการอนุรักษ์แนวปะการัง พร้อมรับ นทท. ต้นปีหน้า
วันนี้ (14 พ.ย. 64) เวลา 10.30 น. นายวราวุธ ศิลปอาชา รัฐมนตรีว่าการกระทรวงทรัพยากรธรรมชาติและสิ่งแวดล้อม (รมว.ทส.) พร้อมด้วย นายจตุพร บุรุษพัฒน์ ปลัดกระทรวงทรัพยากรธรรมชาติและสิ่งแวดล้อม และคณะผู้บริหาร ได้เดินทางไปยังหน่วยพิทักษ์อุทยานแห่งชาติที่ พพ. 5 (อ่าวมาหยา) หมู่เกาะพีพี จ.กระบี่ เพื่อติดตามความคืบหน้าในการเตรียมพร้อมต้อนรับนักท่องเที่ยว รวมถึงการอนุรักษ์ฟื้นฟูอ่าวมาหยา
โอกาสนี้ รมว.ทส. ตรวจสอบการก่อสร้างท่าเทียบเรือบริเวณอ่าวโล๊ะซามะ ซึ่งเป็นจุดรับส่งนักท่องเที่ยวที่จะเดินทางมายังอ่าวมาหยา ซึ่งปัจจุบัน รมว.ทส. ได้ให้ข้อแนะนำในการออกแบบเพื่อให้สามารถต้อนรับนักท่องเที่ยวได้อย่างสะดวก โดยไม่กระทบกับแนวปะการัง รวมถึงระบบนิเวศโดยรอบ นอกจากนี้ ยังได้ติดตามการฟื้นตัวของปะการัง ที่กรมอุทยานแห่งชาติ สัตว์ป่า และพันธุ์พืช ทำการเพาะเลี้ยงฟื้นฟู จนมีการเจริญเติบโต เมื่อปะการังที่เพาะเลี้ยงสมบูรณ์เต็มที่แล้วจะได้นำลงสู่ทะเลต่อไป อีกทั้ง ยังได้ปลูกต้นจิกทะเลไว้เป็นที่ระลึกอีกด้วย
รมว.ทส. กล่าวว่า “อ่าวมาหยา ได้รับความสนใจจากนักท่องเที่ยวจากทั่วโลกมาอย่างต่อเนื่อง จนทรัพยากรธรรมชาติเริ่มเสื่อมโทรม โดยเฉพาะปะการัง จากการสั่งปิดอ่าวมาหยา เพื่อให้ธรรมชาติได้พักฟื้นจนถึงตอนนี้ ธรรมชาติเริ่มกลับมาอยู่ในเกณฑ์ที่ดี ขณะนี้ อยู่ในช่วงการปรับปรุงท่าเทียบเรือและการกำหนดแนวเขตสำหรับลงเล่นน้ำ เพื่อให้การท่องเที่ยวกับการอนุรักษ์ทรัพยากร สามารถพัฒนาควบคู่ไปด้วยกันได้ โดยคาดว่าจะสามารถเปิดอ่าวมาหยาได้ในช่วงต้นปีหน้า”
สำหรับอ่าวมาหยานั้น เป็นเวิ้งอ่าวขนาดเล็กที่ทรัพยากรธรรมชาติที่สวยงาม เป็นที่รู้จักในระดับโลก โดยกรมอุทยานแห่งชาติ สัตว์ป่า และพันธุ์พืช ได้ทำการปิดให้บริการท่องเที่ยวมาตั้งแต่วันที่ 1 มิถุนายน 2561 เป็นต้นมา เพื่อให้ธรรมชาติ ระบบนิเวศทั้งบนฝั่งและใต้ทะเลได้ฟื้นฟู หลังจาก ได้รับผลกระทบ อย่างหนัก ปะการังเสียหาย พื้นทรายบริเวณชายหาดทรุดตัว จากกิจกรรมด้านการท่องเที่ยว มาเป็นระยะเวลานาน โดยในระหว่างการปิดอ่าวมาหยานั้น เจ้าหน้าที่ได้เพาะปลูกปะการังใหม่ ประมาณกว่า 10 ไร่ มีการปลูกพันธ์ไม้ป่าพื้นถิ่นเดิม บริเวณบนฝั่ง ชายหาด เพื่อช่วยยึดหน้าดินป้องกันการพังทลายของเนินทรายหน้าหาด มีการติดตามการกัดเซาะชายหาดต่อเนื่อง ซึ่งพบว่า ขณะนี้ธรรมชาติเริ่มฟื้นตัวกลับมาสมบูรณ์ขึ้น พร้อมรองรับนักท่องเที่ยว ทั้งชาวไทยและชาวต่างชาติที่สนใจเดินทางมาสัมผัสความสวยงามของอ่าวมาหยา ที่จะเดินทางมาในอนาคต
วันศุกร์ที่ 22 เมษายน 2565
ศบค. ปรับโซนสีใหม่ พื้นที่สีเหลือง 65 จว. สีฟ้า 12 จว. ยกเลิก Test & Go - ตรวจ RT-PCR (ผู้รับวัคซีนครบ) เริ่ม 1 พ.ค. 65
.....
ที่ประชุม ศบค. (22 เม.ย. 65) เห็นชอบการปรับระดับพื้นที่สถานการณ์ (โซนสี) ทั่วประเทศ เหลือเพียงพื้นที่เฝ้าระวังสูง (สีเหลือง) 65 จังหวัด และพื้นที่นำร่องท่องเที่ยว (สีฟ้า) 12 จังหวัด โดยเพิ่ม จ.สงขลา และระยอง พร้อมปรับมาตรการบริโภคเครืองดื่มแอลกอฮอล์ในร้านอาหารที่ผ่าน SHA+/ Thai Stop COVID 2 Plus/ มาตรการ COVID Free Setting ได้ไม่เกิน 24.00 น. และมาตรการทำงานที่บ้าน (Work from home) ให้เป็นไปตามความเหมาะสม
.
สำหรับมาตรการเดินทางเข้าราชอาณาจักร จะมีการยกเลิกระบบ Test and Go แต่ยังคงต้องลงทะเบียนผ่าน Thailand Pass โดยผู้ที่ฉีดวัคซีนครบตามเกณฑ์ ไม่ต้องตรวจ RT-PCR เมื่อเดินทางมาถึง (แนะตรวจ ATK ระหว่างพำนักในไทย) ส่วนผู้ไม่ได้รับวัคซีน/รับวัคซีนไม่ครบ ให้ยื่นผลตรวจ RT-PCR ไม่เกิน 72 ชม. ก่อนเดินทางถึงประเทศไทย หรือกักตัวตามระบบ AQ โดยตรวจ RT-PCR วันที่ 4 - 5 เริ่ม 1 พ.ค. 65 เป็นต้นไป
.
อ่านเพิ่มเติม คลิกhttps://www.thaigov.go.th/news/contents/details/53822
#ไทยคู่ฟ้า#ร่วมต้านโควิด19
-------------------
วันพุธที่ 11 สิงหาคม 2564
ปลัด วธ. เป็นประธานการประชุมคณะอนุกรรมการบริหารกองทุนพัฒนาสื่อปลอดภัยและสร้างสรรค์ ครั้งที่ ๘/๒๕๖๔
ารประชุมคณะอนุกรรมการบริหารกองทุนพัฒนาสื่อปลอดภัยและสร้างสรรค์ ครั้งที่ ๘/๒๕๖๔ (ประชุมทางไกล ผ่านระบบ Microsoft Teams)
วันที่ ๑๑ สิงหาคม ๒๕๖๔ เวลา ๑๓.๓๐ น. นางยุพา ทวีวัฒนะกิจบวร ปลัดกระทรวงวัฒนธรรม เป็นประธานการประชุมคณะอนุกรรมการบริหารกองทุนพัฒนาสื่อปลอดภัยและสร้างสรรค์ ครั้งที่ ๘/๒๕๖๔ (ประชุมทางไกล ผ่านระบบ Microsoft Teams) โดยมีนายธนกร ศรีสุขใส ผู้จัดการกองทุนพัฒนาสื่อปลอดภัยและสร้างสรรค์ และคณะอนุกรรมการบริหารกองทุนฯ เข้าร่วม ณ ห้องแถลงข่าว ชั้น ๑ อาคารวัฒนธรรมวิศิษฏ์ กระทรวงวัฒนธรรม
วันจันทร์ที่ 25 เมษายน 2565
โฆษกรัฐบาลแจงข้อเท็จจริง “นายกฯ” ลงพื้นที่สงขลา-พัทลุง ไม่ได้มีการปิดถนน เจ้าหน้าที่เพียงขอความร่วมมือประชาชนเลี่ยงบางเส้นทาง ย้ำเจตนาการลงพื้นที่แต่ละครั้ง เพื่อแก้ปัญหาให้ประชาชน
โฆษกรัฐบาลแจงข้อเท็จจริง “นายกฯ” ลงพื้นที่สงขลา-พัทลุง ไม่ได้มีการปิดถนน เจ้าหน้าที่เพียงขอความร่วมมือประชาชนเลี่ยงบางเส้นทาง ย้ำเจตนาการลงพื้นที่แต่ละครั้ง เพื่อแก้ปัญหาให้ประชาชน ไม่ต้องการสร้างความเดือดร้อน
วันที่ 25 เมษายน 2565 นายธนกร วังบุญคงชนะ โฆษกประจำสำนักนายกรัฐมนตรี เปิดเผยถึงการโพสต์ข้อความติดแฮชแท็ก “ปิดถนนเพื่อลุง” กรณี พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหมพร้อมคณะ ลงพื้นที่ตรวจราชการจังหวัดสงขลาและจังหวัดพัทลุงในวันนี้ว่า ได้รับการรายงานจาก พล.ต.ต.ตานิตย์ รามดิษฐ์ ผู้บังคับการตำรวจภูธรจังหวัดพัทลุง ยืนยันไม่มีการปิดถนน เป็นเพียงขอความร่วมมือให้ประชาชนเลี่ยงเส้นทางถนนบางสาย เพื่ออำนวยความสะดวก ขบวนพาเหรดที่มีการแสดงชุดโนรา จำนวน 6 ขบวน ในโครงการส่งเสริมศิลปะวัฒนธรรมพื้นบ้านการแสดงโนราสืบสานศิลป์แผ่นดินโนรามรดกโลกภูมิปัญญาไทยวัฒนธรรม มีผู้ร่วมกิจกรรมกว่า 900 คน ซึ่งเป็นแสดงของพี่น้องชาวพัทลุง ดังนั้นจึงมีการแบ่งการใช้เส้นทาง เพื่อให้มีขบวนพาเหรดมีความสะดวก และการจราจรยังสามารถใช้ได้ตามปกติ ขอย้ำว่า การลงพื้นที่ตรวจราชการของนายกรัฐมนตรีในแต่ละครั้ง นายกรัฐมนตรีสั่งการทุกหน่วยงาน ต้องไม่สร้างความเดือดร้อนให้กับประชาชนในพื้นที่ ซึ่งได้มีการกำชับให้ส่วนราชการในพื้นที่ให้ปฏิบัติอย่างเคร่งครัด โดยเฉพาะการจราจร จะต้องไม่มีการปิดเส้นทาง
“นายกรัฐมนตรีต้องการลงพื้นที่พบปะให้กำลังใจประชาชน เพื่อรับทราบปัญหาโดยตรง ไม่ใช่ลงไปแล้วสร้างความเดือดร้อนให้กับประชาชน จึงฝากให้หน่วยงานที่เกี่ยวข้องเร่งปรับปรุงแก้ไขคำสั่งที่อาจทำให้ประชาชนได้รับความลำบาก อย่าทำให้เกิดผลกระทบต่อประชาชน ไม่ว่าจะด้านความรู้สึก และการดำรงชีวิตประจำวัน ทั้งนี้ มีข้อน่าสังเกตจากการตรวจสอบพบว่า กรณีเพจพัทลุงปลดแอก ซึ่งมีนายณัฐพงศ์ ตาแก้ว เป็นผู้ดูแลเพจ เป็นกลุ่มมีความเห็นต่างทางการเมือง มีความเคลื่อนไหวโดยการเชิญชวนมวลชนมายื่นหนังสือร้องเรียนที่ศูนย์ดำรงธรรมจังหวัดพัทลุง น่าจะเป็นความเคลื่อนไหวเพื่อเป็นการดิสเครดิตทางการเมืองด้วยหรือไม่” นายธนกรย้ำ
วันจันทร์ที่ 8 พฤศจิกายน 2564
นายวิษณุ เครืองาม รองนายกรัฐมนตรีในฐานะประธานกรรมการวัฒนธรรมแห่งชาติ เป็นประธานการประชุมคณะกรรมการวัฒนธรรมแห่งชาติ ครั้งที่ ๕/๒๕๖๔ ผ่านระบบประชุมทางไกลออนไลน์ (Zoom)
นายวิษณุ เครืองาม รองนายกรัฐมนตรีในฐานะประธานกรรมการวัฒนธรรมแห่งชาติ เป็นประธานการประชุมคณะกรรมการวัฒนธรรมแห่งชาติ ครั้งที่ ๕/๒๕๖๔ ผ่านระบบประชุมทางไกลออนไลน์ (Zoom)
วันที่ ๘ พฤศจิกายน ๒๕๖๔ เวลา ๑๕.๐๐ น. นายวิษณุ เครืองาม รองนายกรัฐมนตรีในฐานะประธานกรรมการวัฒนธรรมแห่งชาติ เป็นประธานการประชุมคณะกรรมการวัฒนธรรมแห่งชาติ ครั้งที่ ๕/๒๕๖๔ ผ่านระบบประชุมทางไกลออนไลน์ (Zoom) โดยมีนายอิทธิพล คุณปลื้ม รัฐมนตรีว่าการกระทรวงวัฒนธรรม นางยุพา ทวีวัฒนะกิจบวร ปลัดกระทรวงวัฒนธรรม นายประสพ เรียงเงิน รองปลัดกระทรวงวัฒนธรรม ผู้บริหารกระทรวงวัฒนธรรม กรรมการผู้ทรงคุณวุฒิและกรรมการผู้แทนหน่วยงานต่าง ๆ เข้าร่วม ณ ศูนย์ประชุมกระทรวงวัฒนธรรม ชั้น ๘ อาคารวัฒนธรรมวิศิษฏ์ กระทรวงวัฒนธรรม
วันพฤหัสบดีที่ 2 กันยายน 2564
กสร. ย้ำเตือนนายจ้าง ลูกจ้าง สถานประกอบกิจการเพิ่มความระมัดระวัง ดูแลความปลอดภัยในที่ทำงานช่วงฤดูฝน
กรมสวัสดิการและคุ้มครองแรงงาน เตือนนายจ้าง ลูกจ้าง สถานประกอบกิจการดูแลความปลอดภัยในที่ทำงานช่วงฤดูฝน เพิ่มความระมัดระวัง ตรวจสอบอุปกรณ์ และขับขี่พาหนะอย่างปลอดภัย
นางโสภา เกียรตินิรชา รองอธิบดีกรมสวัสดิการและคุ้มครองแรงงานและโฆษกกรม (กสร.)กล่าวว่า ขณะนี้ประเทศไทยเข้าสู่ฤดูฝนแล้ว ทำให้มีฝนฟ้าคะนอง พายุลมแรง และอาจมีฝนตกหนักเป็นระยะ ในบางพื้นที่อาจเกิดน้ำท่วมฉับพลันหรือน้ำป่าไหลหลาก ซึ่งนายสุชาติ ชมกลิ่น รัฐมนตรีว่าการกระทรวงแรงงานมีความเป็นห่วงลูกจ้างและสถานประกอบกิจการ ที่อาจได้รับผลกระทบจากภัยธรรมชาติในช่วงนี้ จึงได้มอบหมายให้กรมสวัสดิการและคุ้มครองแรงงานย้ำเตือนสถานประกอบกิจการที่ตั้งอยู่ในบริเวณที่อาจได้รับผลกระทบให้เพิ่มความระมัดระวัง และดูแลความปลอดภัยในสถานที่ทำงาน และความปลอดภัยของลูกจ้าง เพราะอาจเกิดเหตุความไม่ปลอดภัย เช่น เกิดน้ำท่วมฉับพลัน ดินโคลนถล่ม ทำให้อาคารหรือสิ่งปลูกสร้างทรุดตัวหรือพังทลาย หรือเกิดไฟฟ้ารั่วและดูด รวมไปถึงการขับขี่พาหนะอาจเกิดอุบัติเหตุถนนลื่น เป็นต้น ทั้งนี้เพื่อเป็นการป้องกันมิให้เกิดความสูญเสียทั้งต่อตัวลูกจ้างซึ่งอาจได้รับบาดเจ็บหรือเสียชีวิต รวมถึงเกิดความสูญเสียต่อทรัพย์สินได้
โฆษก กสร.กล่าวต่อไปว่า กรมสวัสดิการและคุ้มครองแรงงานจึงขอความร่วมมือสถานประกอบกิจการดำเนินการมอบหมายเจ้าหน้าที่ความปลอดภัยในการทำงาน หรือผู้ที่เกี่ยวข้องตรวจสอบโครงสร้าง อาคาร สถานที่ให้อยู่ในสภาพที่ปลอดภัย และตรวจสอบอุปกรณ์ เครื่องใช้ไฟฟ้าต่าง ๆ ที่อยู่ในที่โล่งแจ้งให้เกิดความปลอดภัย พร้อมทั้งกำชับให้ลูกจ้างขับขี่พาหนะด้วยความระมัดระวังและตรวจสอบสภาพความพร้อมของรถก่อนออกเดินทางทุกครั้ง
วันอาทิตย์ที่ 19 มิถุนายน 2565
ครม. เคาะ (ร่าง) ประกาศ 2 ฉบับ สนับสนุนการแก้ไขปัญหาขาดแคลนแรงงานประมงทางทะเล
.....
ที่ประชุม ครม. (14 มิ.ย. 65) เห็นชอบร่างประกาศ 2 ฉบับ ประกอบด้วย ร่างประกาศสำนักนายกรัฐมนตรี เรื่อง การออกหนังสือคนประจำเรือตามกฎหมายว่าด้วยการประมง และร่างประกาศกระทรวงมหาไทย เรื่อง การยกเว้นข้อห้ามมิให้คนต่างด้าวเข้ามาในราชอาณาจักรเป็นการเฉพาะ เพื่อแก้ไขปัญหาการขาดแคลนแรงงานประมงทางทะเล
.
โดยอนุญาตให้คนต่างด้าว 4 สัญชาติ ยื่นขอรับหนังสือคนประจำเรือเพื่อทำงานในเรือประมงได้สูงสุด 2 ปี ถือเป็นการอนุญาตให้อยู่ในราชอาณาจักรเป็นการชั่วคราวตามกฎหมายว่าด้วยคนเข้าเมือง และใบอนุญาตให้ทำงานตามกฎหมายว่าด้วยการบริหารจัดการทำงานของคนต่างด้าว
#ไทยคู่ฟ้า#ร่วมต้านโควิด19
-------------------
วันพุธที่ 25 พฤษภาคม 2565
ไทย-เวียดนาม พร้อมให้ความร่วมมือด้านการเกษตร
ไทย-เวียดนาม พร้อมให้ความร่วมมือด้านการเกษตร เตรียมหารือเพิ่มเติมในช่วงการจัดงาน Agritechnica ที่เวียดนามจะเป็นเจ้าภาพจัดขึ้นในเดือนสิงหาคม 2565 นี้
นายอลงกรณ์ พลบุตร ที่ปรึกษารัฐมนตรีว่าการกระทรวงเกษตรและสหกรณ์ หารือร่วมกับ ดร. เจิ่น แทงห์ นาม (H.E. Mr. Tran Thanh Nam)รัฐมนตรีช่วยว่าการกระทรวงเกษตรและพัฒนาชนบท สาธารณรัฐสังคมนิยมเวียดนาม เพื่อกระชับความสัมพันธ์และหารือความร่วมมือด้านการเกษตรระหว่างไทยและสาธารณรัฐสังคมนิยมเวียดนาม ในโอกาสที่รัฐมนตรีช่วยว่าการกระทรวงเกษตรและพัฒนาชนบท สาธารณรัฐสังคมนิยมเวียดนามได้เดินทางมาร่วมงาน Agritechnica Asia & Horti Asia 2022 ซึ่งกระทรวงเกษตรและสหกรณ์เป็นเจ้าภาพร่วมกับ German Agriculture Society (DLG) โดยมี ดร. วนิดา กำเนิดเพ็ชร์ ผู้อำนวยการสำนักการเกษตรต่างประเทศ สำนักงานปลัดกระทรวงเกษตรและสหกรณ์ เข้าร่วม ณ ศูนย์ประชุมไบเทค บางนา
ทั้งนี้ รัฐมนตรีช่วยว่าการกระทรวงเกษตรและพัฒนาชนบท สาธารณรัฐสังคมนิยมเวียดนาม ได้กล่าวขอบคุณประเทศไทยที่ให้การต้อนรับ และหารือความร่วมมือในด้านต่าง ๆ ได้แก่1) ความปลอดภัยด้านอาหาร เพื่อเพิ่มมูลค่าผลิตผลทางเกษตร 2) การสร้างความเข้มแข็งให้แก่สหกรณ์การเกษตร ซึ่งฝ่ายเวียดนามเห็นว่าประเทศไทยมีสหกรณ์การเกษตรที่เข้มเข็งและมีชื่อเสียงด้านผลิตภัณฑ์ OTOPจึงมอบหมายให้เจ้าหน้าที่มาดูงานด้านสหกรณ์ในประเทศไทย 3) การสนับสนุนให้เกษตรกรใช้เครื่องมือทางการเกษตรแทนแรงงานคน 3) การอบรมเกษตรกร 4) ความร่วมือด้านสุขอนามัยและสุขอนามัยพืช (Sanitary and Phytosanitary: SPS) และ 5) ความร่วมมือด้านสหกรณ์
ในส่วนของฝ่ายไทย ยินดีให้การสนับสนุนเวียดนามในประเด็นดังกล่าวและเห็นว่าทั้งสองประเทศมีกลไกความร่วมมือด้านการเกษตรและความร่วมมือด้าน SPS ระหว่างกัน จึงขอความร่วมมือในการดำเนินการต่าง ๆ คือ 1) ขอให้ฝ่ายเวียดนามเร่งแจ้งชื่อผู้ประสานงานหลัก (Contact Point) และเร่งเป็นเจ้าภาพจัดประชุม SPS ครั้งที่ 2 2) ขอให้เวียดนามสนับสนุนการจัดตั้งสภายางอาเซียน (ASEAN RUBBER COUNCIL : ARCo) เพื่อร่วมมือในการพัฒนาอุตสาหกรรมยางพารา สนับสนุนเกษตรกรชาวสวนยาง และเพิ่มอำนาจการต่อรองของกลุ่มอาเซียน 3) เสนอให้ไทยและเวียดนามร่วมมือกันเรื่องข้าวตั้งแต่ต้นน้ำถึงปลายน้ำ เพื่อยกระดับการส่งออกข้าวให้เป็นอันดับหนึ่งของโลก 4) ขอให้ฝ่ายเวียดนามเร่งรัดการอนุญาตนำเข้ามะม่วงและเงาะจากไทยตามที่ทั้งสองฝ่ายเห็นชอบร่วมกันตั้งแต่ปี 2559 รวมทั้งการส่งออกลูกไก่และไข่ฟักพ่อแม่พันธุ์จากไทยไปเวียดนาม ซึ่งทั้งสองฝ่ายเห็นให้ชอบให้นำประเด็นดังกล่าวไปหารือเพิ่มเติมในการประชุม SPS 5) ขอให้ฝ่ายเวียดนามพิจารณาจัดสรรคิวรถขนส่งผลไม้สดซึ่งเป็นสินค้าเน่าเสียง่ายของไทยที่จะผ่านด่านเวียดนามไปจีนเป็นกรณีพิเศษ 6) เสนอให้ความร่วมมือด้านโลจิสติกส์การเกษตรระหว่างไทย-ลาว-เวียดนาม ผ่านท่าเรือหวงอาง (Vung Ang) ซึ่งจะเป็นอีกช่องทางหนึ่งในการขนส่งสินค้าเกษตรไปยังสาธารณรัฐประชาชนจีน 7) ประเทศไทยสนใจที่จะเรียนรู้เรื่อง One Country One Product (OCOP) ของเวียดนามเช่นกัน ทั้งนี้ ฝ่ายเวียดนามเห็นควรให้มีการหารือในประเด็นต่าง ๆ เหล่านี้ ในช่วงการจัดงาน Agritechnica ที่ฝ่ายเวียดนามจะเป็นเจ้าภาพจัดขึ้นในเดือนสิงหาคม 2565 โดยจะมีหนังสือเชิญรัฐมนตรีว่าการกระทรวงเกษตรและสหกรณ์เข้าร่วมงานอย่างเป็นทางการในโอกาสต่อไป
วันศุกร์ที่ 17 กันยายน 2564
รมช.สาธิต เปิดประชุมวิชาการ “ทศวรรษใหม่ บริการปฐมภูมิไทย”
รัฐมนตรีช่วยว่าการกระทรวงสาธารณสุข เปิดประชุมวิชาการผ่านระบบออนไลน์ “ทศวรรษใหม่ บริการปฐมภูมิไทย” เพิ่มพัฒนาศักยภาพบุคลากรในระบบสุขภาพปฐมภูมิ ดูแลสุขภาพประชาชนในสถานการณ์โควิด 19
ดร.สาธิต ปิตุเตชะ รัฐมนตรีช่วยว่าการกระทรวงสาธารณสุข เปิดประชุมวิชาการ ภารกิจบริการปฐมภูมิ โรงพยาบาลศูนย์/โรงพยาบาลทั่วไปประจำปี 2564 ในหัวข้อ “ทศวรรษใหม่ บริการปฐมภูมิไทย” ผ่านระบบออนไลน์ จัดโดยโรงพยาบาลขอนแก่น ร่วมกับสมาคมเวชกรรมสังคมแห่งประเทศไทย และคณะกรรมการพัฒนางานบริการปฐมภูมิในโรงพยาบาลศูนย์ โรงพยาบาลทั่วไป เพื่อแลกเปลี่ยนเรียนรู้ สร้างเครือข่ายทางวิชาการ นำไปพัฒนาสมรรถนะและระบบบริการ โดยมีแพทย์เวชศาสตร์ครอบครัว แพทย์ทั่วไป พยาบาล นักวิชาการสาธารณสุข แพทย์แผนไทย และบุคลากรด้านปฐมภูมิอื่น ๆ เข้าร่วมประชุมจำนวน 255 คน พร้อมมอบรางวัลคนดีศรีปฐมภูมิในรูปแบบเสมือนจริงผ่านระบบออนไลน์ เพื่อเป็นขวัญกำลังใจแก่แพทย์ พยาบาลวิชาชีพ นักวิชาการสาธารณสุข ที่เป็นต้นแบบการทำงานในพื้นที่ ทั้งเขตเมืองและชนบท จำนวน 12 คน
ดร.สาธิตกล่าวว่า ที่ผ่านมากระทรวงสาธารณสุขได้พัฒนาระบบสุขภาพปฐมภูมิ โดยบูรณาการสร้างทีมเครือข่ายสุขภาพระดับอำเภอ, ทีมหมอครอบครัว, รพ.สต.ติดดาว, คลินิกหมอครอบครัว/เวชศาสตร์ครอบครัว ซึ่งล่าสุด ได้ให้ประชาชนทุกครอบครัวมีหมอประจำตัว 3 คน ได้แก่ อสม. หมอประจำบ้าน, หมอสาธารณสุข และหมอครอบครัว ทำงานร่วมกันดูแลประชาชนแบบ “ใกล้ตัว ใกล้บ้าน ใกล้ใจ” ให้ความรู้ สร้างเสริมสุขภาพ เข้าถึงระบบบริการสาธารณสุข ลดการเดินทาง และลดความแออัดของโรงพยาบาลขนาดใหญ่ สำหรับสถานการณ์การแพร่ระบาดของโรคโควิด 19 ระบบสุขภาพปฐมภูมิได้ร่วมมือกับอสม. หน่วยงานท้องถิ่น และภาคีเครือข่ายในพื้นที่คัดกรองกลุ่มเสี่ยง ติดตามตรวจสอบคนเข้าออกในพื้นที่ จัดสถานที่พักคอย จัดตั้งโรงพยาบาลสนาม ดูแลผู้ป่วยที่เข้าระบบการกักตัวที่บ้านและชุมชน รวมถึงออกให้บริการฉีดวัคซีนกลุ่ม 608 ถึงบ้าน และนอกสถานพยาบาล
ดร.สาธิตกล่าวต่อว่า เพื่อการพัฒนาประสิทธิภาพของระบบปฐมภูมิให้ทันต่อสถานการณ์ที่เปลี่ยนแปลงตลอดเวลา กระทรวงสาธารณสุขได้สนับสนุนการพัฒนาทุกมิติโดยเฉพาะบุคลากรผู้ปฏิบัติงาน จึงได้จัดการประชุมเพื่อให้เกิดการแลกเปลี่ยนเรียนรู้ต่อยอดแนวทางการให้บริการสุขภาพ เชื่อมโยงระบบการดูแลผู้ป่วยในโรงพยาบาลกับระบบการดูแลสุขภาพบ้านและชุมชน สร้างเครือข่ายงานบริการปฐมภูมิให้เข้มแข็ง ปรับปรุงระบบบริการและยกระดับการบริหารจัดการให้มีคุณภาพอย่างต่อเนื่อง โดยพัฒนาให้สอดคล้องความต้องการของประชาชนและบริบทของชุมชน
“การพัฒนาคุณภาพวิชาชีพด้านการแพทย์และสาธารณสุขต้องควบคู่ไปกับการส่งเสริมและสนับสนุนให้ประชาชนมีสุขภาพที่ดี มีความรอบรู้ด้านสุขภาพ และพฤติกรรมสุขภาพที่ถูกต้อง เจ็บป่วยน้อยลง ถือเป็นเรื่องสำคัญในการพัฒนาบริการปฐมภูมิ”ดร.สาธิตกล่าว
******************************** 17 กันยายน 2564